Meta Platforms|   |
| Forma | Akcinė bendrovė |
| Pramonė | Socialinė žiniasklaidaSocialinių tinklų rinkodaraBuitinė elektronika |
| Įkurta | 2004 m. sausio 4 d. Kembridžas, Masačusetsas, JAV |
| Įkūrėjas (-ai) | Mark ZuckerbergEduardo SaverinAndrew McCollumDustin MoskovitzChris Hughes |
| Centrinė būstinė | Menlo Parkas, Kalifornija, JAV |
| Svarbiausi darbuotojai | Mark Zuckerberg (CEO) |
| Pajamos | 117,929 mlrd. JAV dol. (2021) |
| Pelnas | 39,370 mlrd. JAV dol. (2021) |
| Darbuotojų | 66 185 (2023 m.) |
| Tinklalapis | about.meta.com |

**„Meta Platforms, Inc."** arba **„Meta"** (anksčiau – **„Facebook, Inc."**) – JAV tarptautinis technologijų konglomeratas, įkurtas Menlo Parke, Kalifornijoje. Meta siūlo įvairius produktus ir paslaugas, įskaitant „Facebook Messenger", „Facebook", „Instagram", „WhatsApp", „Threads" – vienas populiariausių socialinės žiniasklaidos ir internetinės telefonijos paslaugų pasaulyje.

2012 m. kompanija paskelbė pirminį viešąjį siūlymą ir žengė į NASDAQ akcijų biržą pritraukdama 16,4 mlrd. kapitalo. Tuo metu ji įvertinta kiek daugiau nei 100 mlrd. JAV dolerių. Tais pačiais metais kompanija įsigijo „Instagram" programėlę už 1 mlrd. JAV dolerių, o 2014 m. – „WhatsApp" programėlę už 19 mlrd. JAV dolerių. Tai viena vertingiausių kompanijų pasaulyje: rinkos kapitalizacija 2022 m. sausio mėn. siekė 1 trln. JAV dolerių.

2014 m. gegužės 2 d. Markas Zakerbergas paskelbė, kad „Facebook" keičia savo šūkį iš „*Judėk greitai ir laužyk daiktus*" (angl. „*Move fast and break things*") į „*Judėk greitai su stabilia infrastruktūra*" (angl. „*Move fast with stable infrastructure*"). 2009 m. „Bussines Insider" interviu metu pirmasis šūkis įvardytas kaip Zakerburgo „pagrindinė direktyva jo programuotojams ir darbuotojams", o susitikimo metu jis teigė, kad „*jei nieko nelaužai, nepakankamai greitai judi*" (angl. „*Unless you are breaking stuff, you are not moving fast enough*").

2014 m. „Facebook" už 2 mlrd. JAV dolerių įsigijo VR įrangos gamintoją „Oculus" ir nuo to laiko plėtoja projektą „Horizon" – skaitmeninę erdvę, kurioje žmonės gali bendrauti naudodamiesi virtualiosios realybės technologijomis. 2021 m. bendrovė pristatė sistemą „Horizon Workrooms", leidžiančią bendradarbiams, dėvintiems VR prietaisus, rengti posėdžius virtualioje patalpoje, kurioje jie visi vaizduojami kaip trimačiai animaciniai personažai.

2019 m. gegužės mėn. „Facebook" įkūrė naują bendrovę pavadinimu „Libra Networks", kad galėtų išvystyti savo stabilią kriptovaliutą. Vėliau pranešta, kad projektą palaikė keletas stambių įmonių – „Visa", „Mastercard", „PayPal", „Uber". Iš šių įmonių tikėtasi pritraukti 10 mln. JAV dolerių investicijų naujai kriptovaliutai, pavadinimu „Libra". Priklausomai nuo to, kada „Libra" gaus Šveicarijos finansų rinkos priežiūros institucijų leidimą veikti kaip mokėjimo paslaugų teikėja, „Libra Association" planavo išleisti kriptovaliutą 2021 m. Bendrovė pervadinta į „Diem", tačiau 2022 m. sausio mėn. uždaryta ir parduota, pasipriešinus valdžios reguliatoriams ir visuomenei.

2021 m. spalio mėn. žiniasklaida pranešė, kad bendrovė „Facebook" nusprendė pakeisti pavadinimą, jog „atspindėtų savo siekį sukurti metavisatą". Markas Zakerbergas (*Mark Zuckerberg*) teigė, kad naujasis pavadinimas atspindi pastangą kurti naują virtualią erdvę, o ne vien socialinės žiniasklaidos paslaugą. Tais pačiais metais bendrovė tam skyrė 10 mlrd. JAV dolerių. Pastarosios lėšos nukreiptos į tris pagrindines šakas – virtualią realybę, papildytą realybę ir įrangą, susijusią su metavisata. Pavadinimas oficialiai pakeistas tų pačių metų spalio 28 d. Iš senovės graikų kalbos kilusiu žodžiu „meta", reiškiančiu „anapus", kompanijai bandoma suteikti futuristinį įvaizdį.

2021 m. „Apple" sugriežtino privatumo politiką. „Apple" programų sekimo skaidrumo funkcija ir bendras žmonių, pasirinkusių, kad „Meta" jų nesektų, skaičius lėmė 2022 m. pirmąkart sumažėjusias bendrovės pajamas. 2023 m. „Meta" paskelbė, kad nuo lapkričio mėn. siekdama atitikti Europos reglamentus, ES, EEE (Europos ekonominėje erdvėje) ir Šveicarijoje „Facebook" ir „Instagram" naudotojams suteiks galimybę įsigyti prenumeratas, kurios leis naudotis šiais socialiniais tinklais be reklamos. Bendrijos taisyklės kelia pavojų gausioms „Meta" pajamoms iš reklamos, nes jomis užsimota apriboti vartotojų duomenų naudojimą neturint sutikimo.

2023 m. siekdama išnaudoti Ilono Masko sukeltą suirutę „Twitter" socialiniame tinkle bendrovė pristatė mikroblogų konkurentą pavadinimu „Threads". Mažiau nei per penkias dienas prie „Threads" prisijungė daugiau nei 100 mln. vartotojų. Pasak „Forbes", „Threads" tapo sparčiausiai augančia interneto platforma istorijoje.

Išnašos
-------

1. ↑  *Meta Platforms, Inc. (2021-10-28). „Current Report (8-K)". Securities and Exchange Commission. Nuoroda tikrinta 2021-10-29.*
2. ↑  *„Facebook Inc. Certificate of Incorporation" (PDF). 2020-09-01. Nuoroda tikrinta 2021-10-28. File Number 3835815*
3. ↑  Tangel, Andrew; Hamilton, Walter (2012 m. gegužės 17 d). „Stakes are high on Facebook's first day of trading". *The Los Angeles Times*. Suarchyvuotas originalas May 18, 2012. Nuoroda tikrinta 2012 m. gegužės 17 d.
4. ↑  „„Facebook" už 1 mlrd. JAV dolerių įsigijo „Instagram"". *DELFI*. Nuoroda tikrinta 2022-01-13.
5. ↑  „„Facebook" sukanka 17 metų: nuo studentų projekto iki galingiausio pasaulyje socialinio tinklo". *M360*. Delfi. 2021-02-03. Nuoroda tikrinta 2024-03-12.
6. ↑  „„Apple" trumpam buvo peržengusi 3 trln. USD kapitalizacijos ribą". *Verslo žinios*. Nuoroda tikrinta 2022-01-13.
7. ↑  *Baer, Drake. (2014). "Mark Zuckerberg Explains Why Facebook Doesn't 'Move Fast And Break Things' Anymore". Business Insider. Nuoroda tikrinta 2022-12-13*
8. ↑  *Chris Velazco (2018). "Facebook can't move fast to fix the things it broke". Engadget. Nuoroda tikrinta 2022-12-13*
9. ↑  *Blodget, Henry (2009). "Mark Zuckerberg On Innovation". Business Insider. Nuoroda tikrinta 2022-12-13*
10. 1 2 3  „„Facebook" tampa „Meta", pagal „metavisatos" versiją". *Verslo žinios*. Nuoroda tikrinta 2022-01-13.
11. ↑  *Investing.com (2019) "Bitcoin Above $8,000; Facebook Opens Crypto Company in Switzerland". Nuoroda tikrinta 2022-12-13*
12. ↑  *BBC News (2022) "Facebook-funded cryptocurrency Diem winds down". Nuoroda tikrinta 2022-12-13*
13. ↑  Heath, Alex (2021 m. spalio 19 d). „Facebook is planning to rebrand the company with a new name". *The Verge*. Nuoroda tikrinta 2021 m. spalio 20 d.
14. ↑  Newton, Casey (2021-07-22). „Mark Zuckerberg is betting Facebook's future on the metaverse". *The Verge*. Suarchyvuota iš originalo 2021-10-25. Nuoroda tikrinta 2021-10-25.
15. ↑  „Su kuo valgoma metavisata: klausimų kol kas – daugiau nei atsakymų". *Verslo žinios*. Nuoroda tikrinta 2022-01-13.
16. ↑  „Facebook changes its name to Meta as a part of rebrand | Programming Nation". Suarchyvuotas originalas 2021-10-29. Nuoroda tikrinta 2021-10-29.
17. ↑  „„Apple" griežtina privatumo politiką". *Delfi.lt*. Nuoroda tikrinta 2023-11-11.
18. ↑  „Facebook owner Meta in first ever sales fall for". BBC News. July 27, 2022. Nuoroda tikrinta July 28, 2022.
19. ↑  „„Facebook" ir „Instagram" Europoje siūlys mokamas prenumeratas be reklamos". *Delfi.lt*. Nuoroda tikrinta 2023-11-11.
20. ↑  „Gudriai sužaidusi „Threads" pagerino visų laikų rekordą". *Delfi.lt*. Nuoroda tikrinta 2023-11-11.